R5dwMg/zh-wiki-yue-long huggingface dataset:
到9月11號，加入合併新黨嘅議員成立一個叫「民主黨」嘅臨時政黨，而唔加入嘅議員就另外籌組一個新嘅國民民主黨，最初有14個議員響應加入，但係原先響應加入嘅增子輝彥因為唔妥玉木雄一郎繼續做黨代表，決定退出，後來再有1個獨立同1個舊國民黨嘅議員加入，所以喺9月15號正式成立嗰陣，新嘅國民民主黨有7個眾議院議員同8個參議院議員，包括以前民進黨兩個黨代表前原誠司同大塚耕平。
波音777係款由波音整嘅長途雙引擎廣體客機，係全世界最大嘅雙引擎飛機，可以載客283到368人，飛到5,235到9,450海里。波音777自1994年頭次飛行到2013年韓亞航空214號班機失事期間，創咗19年零傷亡嘅紀錄。
1930年佢作為自由主義者同盟候選人參加總統競選失敗，而喺軍隊「尉官派」支持下發動政變，推翻代表大莊園主同埋大資產階級利益嘅專制政府，11月3號出任臨時政府總統。1934年7月頒布新憲法，第一次規定女人享有選舉權。
7月17號當選總統。1937年11月10號，佢以社會「騷亂」為藉口，解散國會，取締包括共產黨同法西斯主義者整體黨嘅一切政黨，確立自己嘅統治地位。又廢除1934年憲法，另訂新憲法，建立被稱為「新國家」嘅極權政府。
1951年，華加斯再次當選總統，繼續推行溫和嘅社會改革同獨立嘅外交政策。1954年8月，國內保守勢力以軍事政變要脅佢無條件辭職。1954年8月24號佢抵受唔住各方要求辭職嘅壓力，喺總統府內以手槍自殺身亡。
Northern Counties喺1919年成立，當時公司全名係Northern Counties Motor and Engineering Company Ltd。喺運作初期，Northern Counties亦有出私家車車身。
1969年，英國多間巴士公司合併成幾個Passenger Transport Executive，其中一個係SELNEC PTE。Northern Counties同SELNEC/Greater Manchester PTE合作推出後者嘅標準車身。
1980至1990年代初，英國政府終止咗對買新巴士嘅資助，再加上1986年開始嘅公營交通服務私有化，令新車需求大減。1991年起Northern Counties俾人接管咗成年幾。不過Northern Counties最終都頂得住。
飛馬座，又叫天馬座，係家下八十八西洋星座之一。佢響天球赤道一帶，佔天球面積1121平方度。地球北半球來講，飛馬座係秋天嘅星座，即係秋夜會見到。肉眼可以睇到嘅星，約莫100粒到。有一到四等星14粒，即係有2等星1粒、3等星4粒、4等星9粒。
《我和殭屍有個約會》係香港亞洲電視製作嘅電視劇，用吸血殭屍做主題，由尹天照、萬綺雯、楊恭如、陳啟泰、吳廷燁、張文慈、杜汶澤、張國權、黃樹棠、呂有慧、楊嘉諾、姜皓文、冼灝英、程東、煒烈主演，1998年首播。
環係數學入面一個重要嘅代數結構。佢係一個集帶住兩個二元運算，通常叫做加同乘，係平時數字嘅加法、乘法嘅推廣。環入邊嘅元素可以係有理數、複數呢啲數字，亦都可以係函數、矩陣呢啲非數字，甚至係幾何物體都得，只要定義好佢哋之間嘅加法同乘法，而且符合一列嘅規則就得。
Emmy Noether喺1907年讀完博士之後，囂拔喺1915年叫佢去哥德根大學幫佢手做研究。但係因為Noether係個女人，令到當時嘅大學唔肯畀一個教席佢。所以佢一直都係用囂拔個名嚟教書。直到1923年，打完第一次世界大戰，因為有啲政策上嘅改動，佢先有返一個教席。
梁熙係香港親中陣營民建聯黨員，現任民建聯常務執行委員會委員，港中發展集團有限公司行政總裁，自稱喺香港出世，之前喺美國南加州大學畢業，第七屆香港立法會議員，老豆係梁英偉，以前同劉鑾雄合作搞過愛美高，不過後嚟因為發展分歧而拆夥，之後就開始炒股同喺大陸搞地產生意發達。
佢係親中派一員之一，又曾經和應全國港澳研究會副會長劉兆佳提出「忠誠反對派」嘅槪念。早喺香港政府未經香港人同埋泛民主派同意，單方面喺選舉制度設立政治國安審查之前，佢已經喺2020年11月喺AM730撰文，主張要得到北京同意先可以參選，限制選民以往擁有自由參選嘅權利。
另外，佢亦連同李梓敬、陳穎欣等親中仇外嘅落選前區議員組成組織「中國故事」，佢哋亦不時攻擊流亡外國嘅兩個前立法會議員許智峯同羅冠聰，指責佢哋對外宣傳中共對港惡行係「勾結外國勢力」同「一面倒盲反中共」 。
喺2021年10月21日，民建聯出版「認識國家發展 講好中國故事」倡議書嘅記者會裡面，作為民建聯執委會常委嘅梁熙話，香港政府應該要請求中共政府爭取，希望中共政府介紹多啲香港嘅人才加入國際機構，以中共代表嘅身份發聲，令香港人可以多啲機會參與國際事務 。
葵青區係香港地方行政區，裏面主要咨詢機構係葵青區議會，選舉代號係S，有28個分區。個區分成兩部份，葵涌同青衣，兩個部份都響新界。立法會選舉屬新界西。2006年為止，人口有52萬3300，佔香港人口百分之7.
葵青區同新界其他區唔同，唔係新界理民府分區走出來。1985年之前，葵涌同青衣都係歸荃灣區，之不過因為荃灣新市鎮發展，遠超一區之力，就響1985年4月1號將葵涌同青衣拆出來，另立葵涌及青衣區，同時亦選出相應嘅區議會。
葵青區雖然係地方行政區，然而唔少政府部門會因應性質，各有各分法，所以葵青區只係選舉同民政事務處嘅分界。葵青區未大力發展之前，已經有唔少鄉落，葵涌嘅村係歸埋荃灣鄉事委員會，而青衣島係歸青衣鄉事委員會。葵青區嘅當然議員，但原居民代表，只有青衣鄉事委員會主席，因為荃灣鄉事委員會已經響荃灣區議會有當然議員。
葵青區人口密集，2007年選舉分區有28個，順編號落。葵涌嘅由S01到S17，十七分區分別係葵興、葵盛東邨、上大窩口、下大窩口、葵涌邨、石蔭、安蔭、新石籬、石籬、大白田、葵芳、麗瑤、荔華、祖堯、興芳、荔景同葵盛西邨。
葵青區響新界中南部，地近九龍，南便隔住維多利亞港對住香港島。北便同西便係荃灣區、東便係沙田區、東南便係深水埗區。西南海界接離島區，東南海界接油尖旺區同中西區。藍巴勒海峽將個區分成兩部份，東便係葵涌，響新界大陸上便，西便係青衣島，同大陸分開。
《活死人凶間》係一部2004年美國動作恐怖電影，由薩克薛達做導演，套戲係重拍翻George A. Romero嘅1978年電影《Dawn of the Dead》。主演係Sarah Polley、Ving Rhames、Jake Weber、Mekhi Phifer。
有啲地方越獄本身係一條罪名，越獄嘅人俾人捉到嘅話會再告多一條罪，坐監要再耐啲。另一啲地方嘅法制認爲，尋求自由係人嘅天性，所以越獄唔係罪名，不過越獄期間傷害到其他人可能犯罪，而越獄嘅囚犯俾人捉返之後會韞喺更加保密嘅監倉。
直接民主係一種民主體制嘅理論，認為每一個公民都應該可以直接參與所有政策制訂，而方法係用投票去決定，例如公投就係其中一種實踐直接民主嘅方式。不過要動員所有公民成日去為政策投票要動用好多人力物力，唔係太實際，所以全世界好少國家會所有嘢都用直接民主方式決定，通常只會係啲好細嘅共同體先會完全直接民主。
佢亦有喺無綫電視做廚藝節目主持人，比較出名嘅節目有同江美儀主持嘅《女人必學100道菜》、《教煮爭霸》同埋《流行都市》，2022年2月更加宣布同無綫續約。但亦因為佢同無綫嘅關係，有啲黃色經濟圈支持者將佢嘅開設嘅三姐海鮮飯店列作藍店。
佢10歲左右喺老豆嘅飯堂嗰度幫手，直到18歲佢老豆離世，之後曾經做過司機、美容、工廠，甚至地產行業，但之後都係做番飲食業，以賣飯盒起家，2000年代初期頂手將軍澳田下灣村一間海鮮酒家，但咁啱經歷沙士令生意重創。
Facebook新聞專頁Channel C同埋長期關注無綫電視唔同爭議嘅專頁思思 TVB 的二三事喺2022年2月報道，蕭秀香旗下餐廳賣嘅盆菜質素有問題，有人指盆菜味道酸醙臭，食物份量好細，翻熱過後都仲有雪味，而且問題唔係第一年出現。
人民行動黨係一個星加坡右翼政黨，由1959年到而今都係星加坡政府執政黨，喺星加坡國會一黨獨大。佢係星加坡歷史上執政時間最長嘅執政黨，亦係唯一一個。呢種長時間嘅連續統治，令到星加坡經常畀人話佢係「事實上嘅一黨專政」同「唔民主」。
由1959年星加坡大選到而今，行動黨一路都主宰星加坡政治，亦同呢個城邦嘅政治、社會、經濟方面嘅快速發展有好大嘅關係。2015年星加坡大選改選星加坡國會全部89個分區議席，行動黨贏到83個，總得票率69.
喺1940年代到1950年代初，李光耀、杜進才同吳慶瑞都有參加「馬來亞論壇」，一個喺倫敦嘅學生運動組織，旨在反對殖民統治馬來亞。呢班友返到星加坡之後，定期聚埋一齊傾馬來亞地區嘅獨立策略，並且開始搵同道人去組織政黨。
1954年11月21號，行動黨正式登記做政黨。召集人包括工會分子、律師同埋記者，譬如李光耀、沙末伊斯邁、杜進才、吳慶瑞、蒂凡那、拉惹勒南、曾超卓、方水雙、陳維今同 Tann Wee Tiong。新政黨由李光耀做秘書長，杜進才做創黨主席，黨嘅幹部仲包括Tann Wee Tiong、李玉盛、王永元同埋陳維今。
1955年星加坡大選，選舉「立法議會」32個議席之中嘅25個。呢勻係行動黨第一次參加選舉，四名候選人獲得工會會員同學生組織嘅支持，包括幫佢哋出力拉票嘅「大學社會主義俱樂部」。卒之俾佢哋贏到三席，包括黨魁李光耀同有份創黨嘅林清祥。
1956年4月舉行「倫敦憲制會談」，首席部長馬紹爾同代表行動黨嘅林清祥同李光耀都有參加。呢次談判最後失敗，英國人拒絕畀星加坡內部自治。談判失敗咗，馬紹爾覺得失望，為咗兌現爭取唔到自治就落台嘅承諾，喺1956年6月7號，辭任首席部長，由勞工陣線另一位成員林有福接替。
因為噉樣，行動黨決定重新加強同星加坡勞工團體嘅關係，諗住噉樣爭取工薪階層嘅星加坡華人啲票，因為佢哋好多都支持坐緊監嘅工會分子。李光耀說服咗呢班坐緊監嘅工會領袖，嗌佢哋簽紙表示支持黨同黨嘅政策，又承諾日後行動黨一旦勝選執政，就會釋放佢哋。
行動黨卒之喺李光耀領導底下贏咗1959年星加坡大選。呢次選舉亦係第一屆議會全部議席由普選產生，並且組成嘅內閣享有全部內部自治權力。從此，行動黨每一屆大選都贏到過半數嘅議席。成為星加坡第一任總理嘅李光耀要求釋放行動黨左派黨員來籌組新內閣。
1961年，因為對於同馬來西亞合併嘅建議有唔同睇法，同埋長期以來嘅黨內權力鬥爭，行動黨分裂，左派黨員退黨。退黨嘅成員成立咗「社會主義陣線」，林清祥做秘書長。除咗班華人工會領袖，入黨嘅仲有律師知知拉惹同Tann Wee Tiong，以及一啲「大學社會主義俱樂部」嘅成員，譬如J.
星加坡從英國獨立出來之後，1963年，加入馬來西亞聯邦。雖然行動黨喺星加坡呢個邦係執政黨，但係喺成個馬來西亞政治入邊，行動黨係反對黨。嗰時，喺吉隆坡嘅聯邦政府俾巫統為首嘅聯盟控制。之但係呢，行動黨似乎有機會上台執政，呢個可能性令到巫統好緊張。
行動黨參選星加坡以外聯邦議席嘅決定，同巫統參選星加坡境內議席嘅決定，破壞咗雙方互相尊重對方影響力範圍嘅默契，因此嚴重影響兩黨嘅關係。行動黨黨魁李光耀同馬來西亞首相東姑阿都拉曼性格上嘅衝突卒之演變成一場危機，搞到東姑喺1965年8月9號抨星加坡出馬來西亞。
1964年3月10號先啱啱喺馬來西亞登記嘅馬來亞人民行動黨，喺1965年9月9號取消咗登記，啱啱好係星加坡獨立之後一個月。啲黨員諗住註冊過個「People's Action Party, Malaya」，俾馬來西亞政府拒絕，卒之惟有註冊做民主行動黨。
1966年，星加坡反對黨社陣嘅13個國會議員辭職，實行議會總辭，杯葛國會同大選，呼籲支持者參與街頭抗爭。行動黨從此一路都保持住星加坡國會嘅絕大多數議席。社陣啲議員係1963年星加坡大選選出來嘅，嗰一年選舉之前幾個月嘅「冷藏行動」拘捕咗一部分社陣領袖，指控佢哋係共產主義分子。
喺之後嘅1968、1972、1976同1980年星加坡大選，行動黨都將國會議席冚嘭冷擸晒。與此同時，國會議席個總數一路加，由1968年58席加到1980年75席。雖然反對派喺1984年星加坡大選選得返入國會，但行動黨一路都係基本上一黨獨裁，全面掌握星加坡政府。
行動黨架構早期行列寧主義，1958年佢啲傾向勞工嘅派系仲組成咗先鋒骨幹，不過後來行動黨中委驅逐咗左翼派系，將黨嘅理論基礎移到中間，喺1960年代再繼續移到右翼。最初，有大概500人點咗做所謂「臨時骨幹」，但係而今有幾多人係冇人知，同埋骨幹花名冊係保密嘅。
1988年，黃根成披露有超過1千個骨幹。骨幹有權出席黨大會，同埋選舉同參選中央執行委員會，即係黨嘅領導層。如果一個普通黨員想做骨幹，首先要獲得佢個選區嘅國會議員提名，之後經過三輪面試，每次見4到5個部長或者國會議員，通過嘅話就會由中委會任命。
黨內政治權力集中喺秘書長領導嘅中央執行委員會。人民行動黨秘書長係黨魁。因為1959年以來行動黨次次大選都贏，所以行動黨秘書長做星加坡總理變成咗慣例。多數中委會嘅成員亦係閣員。由1957年開始，規矩定咗，中委會即將卸任嘅時候，向骨幹開一張名單，俾佢哋揀來投票，噉樣選出下一屆中委會。
1991年1月，行動黨推出咗「共同價值白皮書」，諗住噉樣來建立一個國家意識形態同埋用亞洲價值觀來大規模洗腦。行動黨又話，佢哋否定咗佢哋心目中嘅西方式嘅自由民主制，雖然星加坡嘅公共行政都有好多自由民主制嘅特徵，譬如對於民主架構嘅認可。
行動黨嘅經濟思想一路都認同，社會福利開支嘅需求、務實嘅經濟干預主義同埋啲凱恩斯主義嘅經濟政策。不過，1980年代開始，為咗廣泛實施一個基於公民社會嘅精英政治制度，自由市場政策一路開始流行。而喺嗰啲信奉自由經濟理論嘅組織，譬如世界銀行同國際貨幣基金，佢哋出嘅「經濟自由度」指數入邊，星加坡亦經常排到好高。
行動黨對共產主義理念有好深刻嘅懷疑，雖然試過同有份創黨嘅同情勞工嘅元老夾份對抗殖民主義，之但係後來又指控呢啲元老係共產主義分子。2015年，有啲觀察員認為，行動黨喺某啲方面，採納咗一啲中間偏左嘅計，來到保持選舉嘅強勢。
行動黨掌權初期實行嘅社會主義係務實為主，體現喺佢哋否定咗國有化。根據陳慶珠嘅講法，喺1970年代末期，政府嘅信念明顯係一種「自力更生」嘅哲學，類似於美式資本主義嘅「個人奮鬥精神」。之但係，行動黨都仲係話佢係一個社會主義政黨，攞佢監管私人行業、積極干預經濟、社會福利政策來做事例證據。
行動黨個 logo，白色做底，上邊有紅色同藍色，代表「跨種族團結」前提下嘅奮鬥。另外，行動黨黨員時不時喺黨嘅造勢大會度著白恤衫白西褲嘅「制服」。呢個「白中之白」嘅概念代表行動黨追求廉潔，套白衫提醒黨員一旦污糟咗就好難洗返乾淨。
2015年7月2號，李顯龍喺「Institute of Policy Studies」主辦嘅一個交流活動度表示，有需要喺體制內保持某種天然嘅貴族政治，噉樣來到灌輸一種尊卑有別嘅文化同避免無政府主義。佢噉講法，可能係行動黨理念轉變嘅標誌。
根據星加坡國立大學副教授陳思賢嘅睇法，行動黨憑佢喺議會壓倒性嘅多數，經已可以冇乜阻力噉修改憲法，各次修憲之後搞多議席單選區制，搞議員委任制，以及搞第啲事實上加強咗政府嘅威勢，同埋對國會加強控制嘅政制改革。
行動黨亦成功推廣咗一個觀念，就係實用主義同經濟考慮緊要過政府問責、政府透明度以及權力互相制衡。行動黨政府利用一啲似是而非嘅儒家思想同東亞文化來建立意識形態堡壘，譬如「東亞式民主」，成功兜到佢喺自由民主制度方面嘅不足同埋維護咗佢啲專制手段。
前秘書長李光耀領導咗個黨好多年，佢本人由1959到1990年一路都係做星加坡總理。1991年，李將秘書長同總理個位都交咗畀吳作棟。而今做緊行動黨秘書長同星加坡總理嘅係李顯龍，即係李光耀個大仔，佢喺2004年8月12號接替吳作棟。
1995年，行動黨青年團開始喺網上活躍，「發帖修正有關星加坡政治同文化嘅『錯誤訊息』」。2007年2月，海峽時報報導，由部長黃永宏主持嘅行動黨「新媒體」委員會開始有計劃噉喺網上匿名對付批評者，「因為行動黨有必要喺網絡空間保持發聲」。
個計劃由兩個屬下委員會分工。一個由部長呂德耀同議員扎吉哈率領，專門度橋，諗網絡宣傳嘅策略。另一個係「新媒體擔當小組」，負責執行定咗出來啲策略，由議員馬炎慶同楊莉明領導。個計劃係喺2006年星加坡大選之後定嘅，仲有大約20個好識玩資訊科技嘅行動黨支持者參與。
關於打樁機嘅發明有好多講法，早喺1475年，Francesco di Giorgio Martini嘅論文《Trattato di Architectura》入面就出現咗打樁機嘅機械圖。另外，其他幾位出名嘅發明家James Nasmyth、鐘錶匠James Valoué、Giovan Battista Gazzola伯爵同達文西都被認為係打樁機嘅其中一個發明人。
由於亞洲電視重組佢嘅數碼地面電視頻道，新聞財經頻道自2009年4月1號起停播，一啲新聞財經頻道嘅節目轉至亞洲高清台繼續播放，而頻道冧巴12就畀咗新開嘅數碼地面電視頻道亞洲高清台。另外亞洲電視話亞洲高清台會有一半嘅內容係播新聞同財經資訊節目。
佢沿途有兩個地下鐵站，分別係夾央街嘅 Finch 站 同芬治大道西夾 Keele 嘅 Finch West 站，但係因為1號綫係 U 字形，雖然兩個地鐵站之間搭巴士只需要半個鐘，搭地鐵反而要幾乎兩個鐘。
由2019年4月1號開始，申請人唔需要喺課程開課之前遞交開戶申請到持續進修基金辦事處。符合以下資格嘅申請人，只需要喺成功修畢持續進修基金課程之後嘅一年之內同年齡屆滿71歲之前遞交申請到持續進修基金辦事處，一齊辦理開戶同發還款項手續。
擰掣，又叫扭掣、撚掣，係一種旋轉裝置，畀啲操作人員手揸同埋擰轉嚟手動輸入畀機械／電氣系統嘅，擰掣旋轉嘅唔同程度對應於所需嘅唔同輸入。控制擰掣係一種好簡單嘅輸入件，亦都係控制系統裏頭最常見嘅組件之一，可以喺水龍頭、煤氣爐、光學顯微鏡、電位計同埋無線電調諧器等各種設備上搵到。
擰掣控制係通過轉動一條軸來工作，嗰條軸連接到產生實際輸入嘅元件。常用嘅控制元件包括電位計、可變電容器同旋轉開關。喺好多多士爐可以搵到啲擰掣嘅例、係唔產生電信號變化嘅。個擰掣改變自動調溫器嚟調整啲多士整好並彈出嗰陣嘅溫度。
香港水上的士係一條按固定路線穿梭維多利亞港兩岸嘅觀光船航線，由富裕小輪經營，2021年7月3號開辦。開辦初期航線只係穿梭紅磡碼頭、尖沙咀東同中環碼頭，逢禮拜六晚一班。雖然個名叫「的士」，但航線只停指定位置同埋有固定班次，性質比較接近「巴士」。
梁嘉駿係香港男藝人，同時係一位測量師同多間公司老闆，為人所熟悉嘅係銀晉顧問及公正行有限公司負責人，有受傳媒採訪，同時佢都係太陽潛水學校同JS 模特兒公司老闆，涉獵多個範疇，2017年第29期無綫電視藝員訓練班學員，畢業後加入無綫電視。
AEC Regent五型係由英國Associated Equipment Company出嘅一款前置引擎雙層巴士，1954年推出。佢係最後一款AEC Regent系列巴士，並取代AEC Regent三型。
Regent五型係以AEC設計嘅車嘴以及引擎室為標準，早年亦可以揀有暴露式水箱嘅舊引擎室款式。佢可以配AEC或吉拿6LW引擎，而波箱就係AEC同步嚙合、Wilson先選式或者AEC Monocontrol半自動或全自動。
喺英國，有多間倫敦以外嘅巴士公司買Regent五型巴士。另外Regent五型亦有被出口到愛爾蘭、葡萄牙、一啲非洲及阿剌伯國同埋香港。香港嘅九龍巴士喺1963至1966年引入210架Regent五型巴士，車身長度係34呎，超越當時英國標準嘅30呎，其中頭30架用英國鋁材公司車身，其餘180架用Metal Sections車身。
韋伯以個體為社會分析嘅基本單位，主張社會科學家應該以人嘅行為動機，以及佢哋對佢行為所賦予嘅意義來嚟研究社會學。如果唔了解個體，就冇辦法洞察群體嘅社會行為。喺宗教研究方面，韋伯認為價值觀先至係社會變動嘅強勢動力。
佢寫過論文新教徒道德同資本主意興起 (The Protestant Ethic and the Rise of Capitalism），由宗教社會學講起，韋伯話宗教係西、東方發展出唔同文化嘅因素之一，重強調新教裏面一啲特質，對資本主義、官僚架構、理性法治國家嘅形成有相當重要性，喺政治係一份工，韋伯定義國家為「壟斷合法用暴力嘅實體」，呢個定義對日後政治學有好大嘅影響。
強尼，原名許博文，係香港男藝人，2004年加入香港有線電視，做足球節目主持。佢2016年加入ViuTV，工作都係節目主持為主，因為做主持、演出劇集同唱歌都精通，畀坊間叫佢做「全能強尼」，簡稱「全尼」。
想像將上面嘅過程無限噉重複，就會出好似下面幅 gif 噉嘅情況。好似曲氏雪花噉嘅碎形有好多畀人覺得係得意嘅特徵－例如攞住塊真正嘅曲氏雪花，再慢慢噉望近啲，會發覺無論望到幾近，塊雪花都仲會有更加細嘅三角形，而且啲細結構同大結構相似。
環保園，又叫香港環保園、屯門環保園，係香港一個用廢物回收做主題嘅工業區，喺新界屯門區西便嘅龍門路第38區，有20公頃大，2007年開張，由環境保護署管。而家環保園主要回收食油、金屬、木料、電器、塑膠、電池、建築廢料、玻璃、車胎同廚餘。
徐朝清大劉國江十年，兩人相戀時，徐朝清係寡婦，而劉國江就廿歲出頭。1956年，為咗避開世俗嘅非議，兩人避居深山。為咗方便老婆出行，劉國江花咗半個世紀時間，喺懸崖峭壁上面獨自為老婆由山頂直達山底鑿咗6,000幾級石梯。
公民民族主義, 又叫做民主民族主義或者自由民族主義，係民族主義嘅其中一種，通常同族裔民族主義相對。公民民族主義就係以自由主義嘅價值觀，包括政治自由、寬容、平等主義、個人權利等等為基礎，而唔係以民族中心主義為基礎。
根據 Donald Ipperciel，公民民族主義同族裔民族主義嘅最大分別就係，族裔民族主義係基於一個國家人口嘅膚色，令國家有集權主義或者專政制度嘅趨向，但係公民民族主義就係源於憲法同民主主義嘅特色。
喺20世紀期間，公民民族主義對於同盟國打倒納粹黨嘅納粹主義，特別係入面嘅種族主義，都有唔少嘅幫助。 當然，就好似土耳其政治學家 Umut Özkirimli 所指，一個以“公民”爲中心嘅國家，都唔包保一定唔會出現法西斯式嘅排擠外族嘅仇恨心。
公民民族體就係基於一份共同國籍嘅政治認同，所以係以支持一個國家嘅政治體制同價值觀念爲本。喺一個咁樣嘅國家入面，國籍係開放俾各種族裔嘅人，無論佢嘅文化同種族背景係咩。 例如，根據土耳其憲法第66章，一位土耳其嘅公民喺種族上唔一定要係土耳其人。
理論上，一個公民民族嘅國家並唔渴望高舉某一種文化。德國哲學家 Jürgen Habermas 亦都表示，一個住喺自由民主制嘅國家嘅新移民，並冇需要文化上同化，只需要接受國家嘅憲法同價值觀。呢個理論叫做“憲法愛國主義”。
加拿大政治學家 Bernard Yack 亦都批評過公民同族裔民族主義之間嘅分別。佢拒絕 Renan 所論及嘅“自願性質”公民，反為覺得呢個講法“歪曲咁表達一個國家嘅政治現實”，因爲“一個國家嘅文化回憶喺事實上，係國家認同入面不可分離嘅一部分”。
喺1988年漢城奧運之後，韓國嘅國際航運量多咗好多，特別喺1990年代後，之前漢城金浦機場已經出現好多徵兆佢已經無法繼續應付增長嘅航運量。為咗減輕金浦機場嘅壓力，喺1992年11月開始新機場嘅建設工程，希望未來能成為區域嘅航運中心。
仁川國際機場建築喺永宗島同龍遊島間嘅人工填海地上，共用咗8年時間去起同時再加上6個月嘅試營運時間，直到2001年3月先正式啟用。機場預計分期建造完成，啟用初期處於第一期完工嘅狀態，目前已完成第二期建造工程。
中美高層戰略對話，又叫阿拉斯加會談、美中阿拉斯加對話、中美阿拉斯加對話、中美阿拉斯加會晤或阿拉斯加會晤，係指中華人民共和國同美國喺2021年3月18號到2021年3月19號之間搞嘅一場戰略對話會議。喺美國阿拉斯加州安克拉治庫克船長酒店度搞咗呢場會議。
帛金係向死者家人慰問嘅一啲錢。如果有白事，出席喪禮嘅親友都會向亡者家屬送上錢嚟代表對先人嘅小小敬意，亦好實際咁幫助一吓在生嘅人。呢筆放喺白信封入面嘅錢稱之為「帛金」。「帛」係絲織品嘅總稱，絲織品喺古時係貴重物品，「財帛」就係泛指金錢。
維茲卡拉1984年喺秘魯國立工程大學工程系畢業，跟住喺秘魯艾山工商管理學院進修企業管理專業。歷任秘魯莫克瓜大區工程學院系主任、莫克瓜大區主席等職。2016年7月就任第一副總統兼交通通信部部長。2017年5月辭咗交通通信部長職務，9月被任命為駐加拿大大使，同時繼續擔任第一副總統。
據報PODO Manhua上線後，Kakao Page向啲合作製作商發出咗一份「自我審查指南」，提醒啲合作商製作啲內容係要避免一啲同中國大陸相關嘅敏感議題，間接可能限制咗內容製作自由，引起咗南韓網民嘅關注同討論，仲有網民係發起咗抵制運動。
據南韓三大報章之一嘅《南韓日報》報導，同Kakao合作內容製作公司「CP 公司」收到咗呢份指南，入邊提到咗創作者需喺PODO Manhua上架自己嘅作品前，先自我審查過往係咪試過喺個人社群帳號度有發表過牽涉中國大陸嘅負面言論或行為，如果有就必須刪除咁。
Kakao娛樂就解釋話，因為中國大陸度係加強咗管制文創市場，試過有作品被迫刪除，所以就提供咗呢份指南供合作商參考，以確保唔會對作者產生負面嘅影響，同時強調未有中國人士參與指南嘅審查，指南亦唔係正式嘅大陸官方或機構文件。
國立交通大學係中華民國一間國立大學，校史可以追溯到1896年由盛宣懷喺上海創立嘅南洋公學，1937年正式定名做國立交通大學。國共內戰後，上海原校址變成中華人民共和國管轄嘅上海交通大學，而1958年中華民國教育部決定喺新竹市為國立交通大學復校。
體藝中學嘅創校理念源自已故港督尤德爵士，佢主張喺香港成立一間唔單止強調學術表現，而係更為提供學生發揮體育同視覺藝術潛能嘅中學。1985年11月，布政司同英皇御准香港賽馬會達成協議，由政府同賽馬會共同出資8400萬港元喺沙田建立體藝中學，並且由教育署邀請專業人士同教育工作者籌組學校管理局。
體藝中學創立嘅目的，係堅信除咗提供正規文法中學課程之外，亦能夠讓學生發展體育、藝術嘅潛能。故此，學校極注重學生嘅學業成就，亦重視學生嘅才能發展。學生離校嘅時候，應該能夠掌握熟練嘅語文技巧，具有分析同獨立思考能力，對學科、體育或藝術有出眾嘅造詣。
學校佔地約20,000平方米。新翼大樓喺2005年完工，除咗一般中學設施外，另設有室內體育館、健身室、游泳池、多元化球類運動場、體育中心、STEM室、繪畫室、雕塑室、平面設計室、陶藝室、媒體實驗室、版畫室、展覽廳、展覽廊、演講廳、樂隊練習室、學生宿舍、飯堂，全校空氣調節，並已鋪設光纖電腦網絡同全校無線網絡接點。
2020年校園改善計劃將圖書館同語言學習室搬去地下，方便同學使用。原新翼圖書館位置改建成體育中心。天台位置亦安裝咗99塊太陽能板。有蓋操場位置加建咗活動趟板，可以提供一個新嘅室內空間作為活動或課堂使用。
中國「文革」爆發嗰時，張東蓀喺1968年1月被捕，關入北京郊區嘅秦城監獄。1973年喺秦城監獄逝世，死嗰時87歲。張東蓀被捕嗰陣，已82歲。佢屋企人呢5年一直唔知佢被關喺邊度。直到1973年，屋企人獲得通知，張東蓀死喺監獄入面。
由於初代當主好仁冇仔，所以第二代當主就由大佬後水尾天皇七仔良仁繼任當主，但由高松宮改名叫花町宮。但係良仁大佬後光明天皇早死，而當時皇太子識仁太細個，所以良仁暫時即位為後西天皇。由於良仁登基做天皇，所以花町宮當主一位就由良仁個仔幸仁繼位，後嚟幸仁將花町宮改名叫有栖川宮。
夜間失格係香港商業電台叱咤903嘅音樂生活節目，連埋廣告每集係一百二十分鐘。主持係奧仕卡。響2021年12月5號起星期日晚上十一點至星期一凌晨一點播放。報天氣嘅音樂係IcyFlame$ Feat. Jahkaiton嘅Friends Love Story同埋Holyway嘅ทิ้งไว้ตรงนี้，主題曲由before the night ends編曲製作，開場音樂係Chill Cow Lofi嘅Tokyo Lofi ChillCow Meows。
1813年，建成咗第一艘以蒸汽機為動力嘅軍艦－裝有20門大砲嘅德莫羅哥斯號。佢係由著名嘅美國科學家“蒸汽船之父”富爾頓設計嘅，呢實際上係一座用明輪推動嘅浮動砲台。明輪效率低，喺海戰和風浪中容易受損，呢喺某種程度上限制咗蒸汽動力軍艦嘅發展。
1854年，法國建造咗一座裝有10厘米厚鋼板裝甲浮動砲台，用佢來襲擊俄國嘅克里米亞要塞，佢經受住咗俄軍嘅猛烈炮火，而俄軍卻喺法國軍艦嘅攻擊下被迫投降。呢使各海軍大國接受咗需要裝甲軍艦嘅思想，開始大規模建造呢種軍艦。
1859年，法國首先建造咗世界上第一艘裝甲軍艦－光榮號裝甲巡洋艦。“光榮”號係一艘木殼裝甲艦，木製船身，包有鐵皮裝甲，以蒸汽機為主機，以風帆為輔助動力，排水量5617噸，裝備有36門舷炮。佢嘅設計師係杜普羅梅。
1861年，英國建造咗世界上第一艘鐵殼裝甲艦－勇士號。初期嘅裝甲軍艦係喺木殼或鐵殼軍艦嘅兩舷中部或成個船舷裝上裝甲，蒸汽機功率唔足，仲需輔以風帆。直到19世紀70年代後，工業能夠生產出馬力大而又經濟可靠嘅蒸汽機，毋須風帆助力之後，才得以建造全裝甲嘅軍艦。
早期嘅蒸汽動力軍艦裝備嘅仲係固定嘅舷炮，並且係從砲口裝填球形實心背景嘅前裝式滑膛砲。就喺裝甲戰艦問世之際，開始出現咗安裝喺軍艦縱軸線上用裝甲防護嘅旋轉砲塔型艦炮。佢可以根據需要向各個方面開砲，呢使艦炮嘅數量可一下子減少一半。
主日即係主嘅日子，亦稱為禮拜日，喺基督宗教傳統裏面，即係星期日，喺呢日，基督徒會舉行宗教儀式。大部分基督徒按照新約聖經中四福音書嘅記載，相信耶穌復活發生喺「七日嘅頭一日」，遵守呢日作為紀念。呢個傳統開始喺基督教歷史嘅最初時期，喺每個星期日早上聚集敬拜主耶穌基督，因此稱為「主日」。
姚祖恩係香港女藝人，港英混血兒，而家係PRIMO models旗下模特兒，2018年開始做ViuTV細路節目《快樂童盟》主持，亦有主持港台電視節目《學界超星道》。傳媒形容佢似Angelababy、李嘉欣同謝嘉怡。
泗里街省係馬來西亞沙撈越州其中一個省份，又叫第六省，係由第三省分割出嚟。呢個省總面積有4,332.35平方公里，人口大約145,200人。泗里街省下分咗四個縣，佢哋係泗里街縣 、馬拉端縣 、蘆樓縣  同埋巴幹縣 。
泗里街省喺1973年4月2號升格為省，由第三省分割出嚟，成為沙撈越第六省。最初，泗里街省擁有總面積6,969平方公里，範圍包括依家嘅沐膠省同埋木中省。其中沐膠省同木中省喺2002年由泗里街省分割出嚟，自此總面積縮細到4,332平方公里，成為沙撈越州第二細省。
漢字文化圈對「四」字嘅係源於佢嘅發音容易令人聯想到死，因為喺漢語嘅大部份方言，「四」字同「死」字嘅發音只有聲調上嘅分別。而喺日文同韓文嘅漢字讀音冇聲調，令「四」同「死」兩個字嘅發音完全一樣。所以一路以嚟「四」呢個數字俾人覺得唔老黎，並喺一啲敏感場合中刻意迴避。
最常見嘅一個迴避措施係跳咗含有「4」嘅數字。喺嗰啲地區，尾數係「4」嘅樓層不時被跳過，例如將實際嘅4樓編為5樓，即係3樓上一層就係5樓。見證生死嘅醫院對呢種禁忌尤為敏感，樓層、看診序號同病房冧巴都盡可能避開「4」字，呢種現象喺𨋢裏面最易見到。
喺香港，原本並無話跳樓數，地產商爲咗賣得好啲，就將樓數改咗。一啲住宅樓連40至49樓都跳晒，即係39樓上一層就係50樓，好似凱旋門、萬景峯等。但亦有人認為「消失嘅樓層」反而帶來另一種恐怖感，所以亦有措施係用拉丁字母「F」來代替「4」，有啲就改以「3A」呢種附屬標記形式來代替。
除咗樓層之外，喺台灣有好多餐廳、飯店問客人幾多位，會巧妙咁略過「四」，改稱「3+1」。喺一啲地區，車牌冧巴都開始跳過「4」，例如台灣同海口。中國軍用飛機型號往往以5開始計亦係為咗避開4，台灣同韓國海軍艦艇嘅冧巴都係冇4字。
古時中國人認為雙數代表吉祥，而四屬於雙數，因此並唔代表凶兆。另外喺道教文化中，「四」代表四象，有圓滿之意。又好似年分四季，地分四方，城市有四郊，蓋房要四至。送禮應該送四、六或八樣，婚嫁應該送四彩禮，以示吉祥。
登坂廣臣細個本身係想做飛髮師傅，所以佢讀上窪田理容美容専業學校，畢業之後出嚟做飛髮師傅，但係做咗半年就辭職，之後走去做衫。響2010年佢參加選藝節目VOCAL BATTLE AUDITION 2，最後合格，畀編入J Soul Brothers。
2023年，宜蘭縣消防局傳出彭姓女消防員遭性騷擾，議會討論事件，但黃浴沂卻公然嘲諷受害人，話佢點解沖涼唔閂門，仲要求聲援消防員嘅民進黨議員林佩螢、林詩穎撤下標語。言論引起公眾嘩然，民進黨多名議員譴責黃浴沂，時代力量更表明佢唔道歉就發動罷免。
陳婉婷喺香港理工大學讀書嗰陣已經做兼職模特兒，參選過2010年《第一屆FACE USTAR大專校花校草大選》 ，嗰時畀人叫「理大小甜甜」。佢2011年參選《TVB周刊CoverGirl選舉》，之後入讀第25期無綫電視藝員訓練班，畢業後主要參演電視劇，包括《結·分@謊情式》同《愛·回家》。
香港大公文匯傳媒集團旗下《文匯報》、《大公報》及其他媒體，都曾經涉及發佈假新聞，有時以用作攻擊持對立政治觀點嘅人士同國家，之後被一啲事實檢查嘅機構揭發或反駁，以及備受一啲批評。例如，末代港督彭定康喺回應蘋果日報同壹週刊停刊事件嘅時候，亦提到《文匯報》經常出版謊言、誣捏政府。
《凸務之王決戰金大支》係套美國嘅電影，喺2002年7月22號上畫。呢套戲嘅主角有碧昂絲、米高堅、米高邁亞斯、史匹堡、湯告魯斯、桂莉芙柏德露、 奇雲史柏西、布蘭妮同尊特拉華達。片長94 分鐘，票房有296,700,000 美金。
雪梨海港大橋係澳洲雪梨嘅一座主要大橋，橫跨雪梨港連接雪梨市中心同埋北岸。呢座引人注目嘅橋樑同埋附近嘅雪梨歌劇院構成咗雪梨最出名嘅景色之一。大橋外形似衣架，所以有「衣架」嘅外號。直到1967年為止，雪梨海港大橋係雪梨最高嘅建築。
雪梨海港大橋嘅招標過程之中，政府收咗26間公司嘅設計提案，之後喺1924年3月24號將合約畀咗英國米德爾斯伯勒都門朗建築公司，報價4,217,721澳元。拱橋嘅設計比懸索橋同埋吊橋嘅提案建議平，亦畀咗更大嘅剛度嚟支撐大量嘅交通需求。
丁儀丁廙兩兄弟被曹操惜，丁儀嗰陣誣告同佢唔啱嘅徐奕辭職，同埋冤死崔琰，之後毛玠覺得崔琰被冤死好可惜，丁儀仲告毛玠誹謗曹操，令毛玠差啲被處死。之後丁儀同何夔唔啱，何夔同傅巽話佢遲早會敗亡，堅持唔靠丁儀。
曹丕做咗魏世子後，轉丁儀做右刺奸掾，愛藉佢丁儀轉職俾佢自殺，丁儀唔願，搵夏侯尚哀聲叩頭，希望佢得為自己求情，之後夏侯尚為咗丁儀流淚同曹丕求情，仲係唔得。到咗曹丕升做魏王時，舊時過節令佢處斬咗丁儀兩兄弟共丁家男丁。
喺村落被徵地嗰時，村入面有好多3～4層樓啲建築拔地而起，加上嗰時冇統一規劃，而且啲街巷超多彎，加上每棟樓之間有好多陽臺都係對向而形成大量握手樓同連體樓嘅情況，重形成咗大量「一線天」嘅城中村特有景觀。從1993年開始，當地村民又喺海珠區同天河區、黃埔區一帶先後買地開咗好多新工業園區，同臺商搞合作嚟整鞋等工業而成為廣州第一個億文村。
不過好景唔長，2011年6月因成個城中村大改造，原先嘅舊祠堂同入面啲村屋除玉虛宮外，冚唪唥都拆嗮，而祠堂都統一搬到玉虛宮隔籬嗰邊重新起返出嚟。2017年初回遷嗰時，因網上資訊比較發達，喺廣州地區成日流傳咗「嫁個楊箕佬，生活乜嘢都變好」嘅短句講法。
陰差陽錯之下，大雄見到機械人裘多，重識到莉露露，知道佢哋嘅計劃，於是話畀多啦A夢佢哋聽。莉露露見到大雄之後，喺唔同環境之下慢慢俾佢哋感化，明白到如果人類做機械人嘅奴隸，就係背叛咗當初祖先整機械人嘅初心，於是莉露露返咗去三萬年前嘅美卡托比亞，希望阻止祖先創造呢啲醜陋嘅機械人。
國防部軍營超市處管理嘅超市分店「Commissary」，響美軍同監獄入面係指販賣食品嘅商店，而呢個單字更原始嘅意思係指負責軍需同士兵輸送嘅軍官。所以軍營超市管理處喺中文會譯做「國防物資局」、「國防部零售局」、「國防部給養局」等等。
其他軍種都開始仿效陸軍，依照自身需要設立商店。美國海軍同轄下嘅美國海軍陸戰隊分別響1909年同1910年開第一間軍人市場。美國空軍軍人超市就喺1947年，由原先嘅美國陸軍航空軍軍營超市延續而成。1970年代中期，每個軍種嘅軍人超市都有自己嘅管理部門，分別係陸軍部隊支援處、海軍零售系統支援署、海軍陸戰隊勤務司令部軍營超市處同空軍軍營超市處。
1989年，美國國會指示美國國防部對各軍種嘅軍營超市管理部門進行延究。由陸軍中將瓊斯主持嘅委員會之後提出咗一份報告，建議整併各軍種嘅超市管理系統，成立一個新單位統一管轄，以改善服務同埋慳經費。1990年5月15號，國防部成立咗軍營超市管理處。
根據美國國防部副部長嘅備忘錄，呢個係冷戰後美軍裁軍期間，第一宗進行嘅國防部部門合併案。陸軍少將德雷斯卡響同年7月出任第一屆處長，同時由一個專業團隊管理過渡期各個軍種超市部門嘅整合。1991年10月1號，國防部軍營超市管理處開始掌管所有嘅美軍超市。
從19世紀誕生至今，美軍超市一直賣近乎成本價嘅商品，但係顧客響消費嗰陣，依據1952年美國國會嘅一項指令，要畀一筆附加費。1983年4月之後，類似嘅附加費被定為消費額嘅5%。同一般嘅稅唔同，購物附加費係直接畀美軍超市，用嚟增闢分店同維持現有分店嘅營運備。
巴生港綫係馬來亞鐵道旗下嘅KTM通勤鐵路服務中馬地區一條路綫，喺1995年8月投入服務。呢條路線屬於陸路公共交通委員會大吉隆坡/巴生谷綜合運輸系統，呢條路線途經霹靂州、雪蘭莪州同首都吉隆坡，連接吉隆坡同梳邦再也、莎亞南、巴生市等周邊市郊城鎮。
p 進數係由 Kurt Hensel 喺 1897年首先引入。對於每個質數 p ， p 進數系統將有理數嘅普通算術用一種同實數同複數系統唔同嘅方法進行擴展。喺呢個過程入面 p 進絕對值扮演咗一個好重要嘅角色。
一個數字系統，例如整數、有理數，原本只有代數結構，淨係可以考慮上面嘅四則運算。絕對值、度量嘅概念爲數字系統賦予一個「形狀」，定義何謂「遠近」、「大細」、「長短」，係研究幾何學同埋分析嘅基礎。度量就係指兩個數之間嘅距離，而絕對值可以理解做一個數同 0 之間嘅距離。
一個數列如果愈來愈接近一個數，咁呢個數就係個數列嘅極限。投影極限就係集合，或者更一般嚟講，數學結構層面上面嘅一個相似嘅概念。數字同數字之間有距離呢個概念，令到可以定義極限。數學結構之間就要用態射嚟取代距離呢個概念。
p進數主要可以用兩個方向去定義、理解。一個係分析角度，針對「有理數喺p範數之下唔完備」呢一點，將有理數完備化就係p進數。另一個係數論角度，整數攞p嘅唔同次方嘅商餘嗰陣形成一個投影系統，攞呢個投影系統嘅極限就係p進整數。
《失戀自作業》係一部2012年嘅美國浪漫喜劇電影，由大衛奧羅素執導，改編Matthew Quick嘅小說《The Silver Linings Playbook》。主演係畢列谷巴、珍妮花羅倫絲、羅拔迪尼路。
葛林寧係英國政治人物，英國保守黨前黨員，2011年10月做運輸大臣，2012年9月4號調任國際發展大臣，2016年7月14號做教育大臣，兼任女性同平等事務大臣，2018年1月8號辭職。2019年9月因爲議會表決時唔支持同黨首相約翰遜嘅脫歐提案而被革除黨籍，跟住宣佈唔再爭取連任議員。
由於亞組委喺2004年7月定咗廣州辦亞運會，呢間泳場亦做咗亞運嘅後備游水場館，2009年3月，泳場試過停業兼搞大裝修工程，直到2011年六一國際兒童節重新開放。但2012年9月29號又再停業搞升級改造，2014年6月1號重新開放後半年又繼續搞改造，圍蔽年半後正式搞掂一期工程改造。
2016年6～7月，由於中國國家跳水隊要備戰奧運會嘅關係而揀咗呢間泳場做封閉式訓練，期間泳場一直關閉兼開搞二期工程，直到2017年6月8號，泳場方先至圍蔽對外開放一個泳池，嗰時泳場內其他地方都喺度繼續施工，直到2018年底起好先至重新開放。
呢間泳場起好無耐，跳水設施得個8m高嘅跳臺，而且水池得3m深，好易撞頭。直到1972年初，泳場方將大型跳水臺按蘇聯嘅風格兼按新嘅國際標準嚟起咗1m、3m、7.5m同埋10m嘅跳臺兼改成5m深嘅水池，及起咗3個標準池同1個兒童池。
《羅馬假期》係一部2010年嘅美國浪漫喜劇電影，由Mark Steven Johnson做導演，佢同David Diamond、David Weissman一齊編劇。主演係Kristen Bell同埋佐舒杜咸米爾。
陳玉樹讀過何明華會督銀禧中學同埋香港中文大學崇基學院，其後去美國柏克萊加州大學深造，先後獲頒發工商管理碩士、經濟學文學碩士同埋經濟財務學哲學博士學位。曾喺香港中文大學、美國西北大學同埋南加州大學任教。
返到香港之後，陳玉樹喺1990年加入香港科技大學，出任當時嘅財務及經濟學系副主任同埋財務學教授，1993年做商學院創院院長，2001年獲委任為學術副校長，2007年出任嶺南大學校長，2012年10月因個人同健康考慮而決定辭任校長一職。
牛坳，香港一坳，喺大尾𡰪以東，新娘潭路同汀角路相接之處，八仙嶺之南，水塘船灣淡水湖之北，英文寫Ngau Au。行政上歸大埔區。坳喺船灣郊野公園入便，有大尾督管理站，亦有遊客中心，有山徑上八仙嶺，經春風亭到仙姑峯。
牛坳經新娘潭路，東而北上，可以到新娘潭、烏蛟騰，遠到鹿徑、沙頭角。經汀角路，西而南下，到大尾𡰪、汀角，出到大埔市區。而另有美湖路落水塘邊，有香港警務署大尾督活動訓練中心。另有一條馬路落水塘邊，政府渡假屋。
《道路使用者守則》係香港運輸署出嘅一本書，由運輸署寫，政府新聞處設計，政府物流服務署印行，初版喺1987年出，2000年第二版，用咗20年後再出更新版，呢本亦係學車考試天書，因為喺香港學車第一個試，筆試就係考《道路使用者守則》內容。
《十年》係2015年上畫嘅港產片，由廖啟智、梁健平、周家怡、游學修、吳肇軒主演，由五位導演嘅五個故仔組成，包括郭臻嘅《浮瓜》、黃飛鵬嘅《冬蟬》、歐文傑嘅《方言》、周冠威嘅《自焚者》、伍嘉良嘅《本地蛋》。
因為內容涉及香港民主、人權、言論自由受威脅嘅現況，加上涉及包含香港獨立、民族自決等敏感政治話題，被指係香港社會嘅「預言書」。中國大陸全面封殺《十年》，唔准任何有關呢套戲嘅報導同評論，亦下令各大網站平台禁止直播、轉播金馬獎同香港電影金像獎實況。
渠出世早年就去咗美國，1925年喺麻省理工學院建築系畢業。1929年應時任南京市工務局局長林逸民嘅邀請，放棄咗喺美國穩定嘅工作同生活，同屋企返咗中國大陸，先後喺南京中山陵陵園管理委員會、南京國都設計技術專員辦事處、廣東信託公司、嶺南大學、勷勤大學、中山大學等機構做過。
中日戰爭陣，黃玉瑜加入咗中央雷允飛機製造廠，為中美空軍提供維修服務及後勤支援。黃負責過雲南瑞麗廠區嘅建築設計，廠房被毀後，仲帶隊技術人員前往雲南保山勘測選址。1942年5月4號，日本空軍轟炸保山，黃玉瑜中彈，傷重不治。
黃冠麟，香港親中派人士，喺一啲親中媒體有寫評論文章，亦曾經不時就喺香港嘅中國留學生面對嘅問題接受傳媒訪問，而家係親中派九龍社團聯會社會服務基金旗下賽馬會鯉魚門創意館館長，主力宣揚中國共產黨喺香港保衛戰嘅角色。
曼徹斯特市球場，係英格蘭曼徹斯特一座運動場。2011年7月贊助商阿提哈德航空冠名為阿提哈德球場，原本係設計來作2000年夏季奧林匹克運動會之用，但曼徹斯特喺投標時失敗。後來作為2002年英聯邦運動會嘅運動場館，造價一億一千萬英鎊。
《一日五餐 為食台灣》係香港now TV製作嘅旅遊節目，總共有13集，節目主持人係NowTV/ViuTV嘅藝人岑樂怡同埋李拾壹。好多香港人為咗臺灣嘅美食，一有時間就立即飛往臺灣，但係臺灣唔單止有地道菜，更加有來自各國嘅美食。
廣州醫學院荔灣醫院係中國廣東省廣州市嘅一間醫院，喺荔灣區嘅中山八路同荔灣路嘅交界之間嘅西北邊，荔灣區青少年宮嘅東北邊隔籬。呢間嘢係喺2001年嗰時，從荔灣區第一人民醫院同荔灣區婦幼保健院合併出嚟嘅荔灣區中心醫院。
呢條高速最西北邊嘅粵北站同小塘站屬廣東同湖南嘅交界。高速公路開通後，一直以嚟，出入口有轉換粵通卡及湘通卡嘅收費站，不過喺2020年1月1月取消咗省界收費站後，呢個措施亦正式取消。差佬查車方面，尤其係湖南入廣東嗰邊啲車查得比較嚴，不過對於喺廣東地區借道入湖南後返廣東啲車都查得好寬鬆。
百老匯道站係喺1986年溫哥華世博會之前起好同投入服務嘅車站之一。2002年千禧線投入服務之後，由於接近商業道站，百老匯道站逐漸成為徂成個架空列車系統最繁忙嘅轉線站。2008年，百老匯道站進行徂大規模裝修，起多徂一個出入口，換過徂部昇降機，重將部份防護網換成徂玻璃。
2009年加拿大線通車前夕，運輸聯線宣佈為徂避免乘客將百老匯道站同加拿大線嘅百老匯道－市政廳站媾亂，百老匯道站同商業道站合併為一個車站，叫做「商業道－百老匯道站」。改名喺9月7號正式生效，原商業道站改為1號同2號月臺，原百老匯道站改為3號同4號月臺。
柏保路靴南迪斯加盟基達菲後，喺第一週聯賽就得到正選上陣機會，喺塞維利亞作客西維爾。開波兩分鐘，基達菲就喺西維爾禁區頂獲得一個罰球，結果由柏保路靴南迪斯射入一個靚罰球領先。呢球亦係柏保路·靴南迪斯嘅西甲第一球。
中國共產黨第19屆中央委員會由第19次全國代表大會喺2017年10月24號選舉產生，成員包括中央委員同中央候補委員。之後舉行嘅第一次全體會議上面選出包括國家最高領導人職務嘅中央委員會總書記、最高決策機關中央政治局、最高權力核心中央政治局常務委員會、中央辦事機關中央書記處、最高軍事機關中央軍事委員會等中央領導機構同相關負責人。
1910年任騎兵少尉，之後不斷升遷。佢一貫支持政府，反對革命運動。1930年基圖利奧華加斯上台後，佢表示反對。但喺1932年嘅聖保羅州起義中，佢又擁護華加斯，並成為1937年起草半法西斯化嘅「新國家」憲法嘅主要人物之一。
民國十七年，廣州市政府將條洪德大街整闊成條馬路，初期附近冇乜大橋同埋高架路。直到1967年，廣州地區為咗解決太少過江橋樑嘅關係而起咗條人民橋，將呢條路打通到沙面附近。2001年，道路除咗同福西到濱江西路段之外，其它位置嘅上空多咗條內環路出嚟。
南華路係中國廣東省中山市入面，包括咗東西走向同埋南北走向嘅兩條一般嘅馬路，喺南頭鎮入面。其中一條，南邊從南頭大道西嗰邊開始，一直向北去到富民路嗰頭。而凈低嗰條係從西邊嘅園林路嗰邊開始，一直向東去到南安北路嗰頭。
金融時報每年都有發佈唔同嘅商學院碩士學位排名，當中會考慮到院校喺其中50本指定期刊入面發佈文章嘅表現，亦有部份人覺得，呢張名單正正代表商科入面聲譽同質素最好嘅學術期刊。亦因為咁，有啲大學會非常睇重，甚至喺招聘新任教授或者處理教授升職問題上，要求申請人或者教授可以喺呢啲期刊入面，可以發表到文章。
張任謙，AC，係澳洲華裔心臟外科醫生，被譽為心臟移植技術嘅先驅。佢祖籍廣東東莞，喺上海出世，好細個嗰陣成家住過星加坡、緬甸仰光同重慶，之後住咗香港約莫十年，喺度讀小學同中學，讀過聖保羅書院，1953年全家再移民澳洲雪梨長住。
2020年，意氣風發嘅佢喺粵港澳大灣區青年企業家頒獎典禮上曾經話好多人將李嘉誠當做偶像，但係李嘉誠嘅長和系依家只係2000零億，但係喺佢做主席嘅同心俱樂部入面，市值超過2000億嘅企業至少有20家，叫大家眼光睇遠啲。
1976年3月15號，廣州石化喺黃埔嘅石化工廠員工宿舍入面搞咗一間附屬學校。初期係一間中小學合辦嘅學校，直到1984年時一分為二，成立咗中學部。2001年，學校成為廣東省一級學校。2004年10月15號，由於廣州石化總廠搬到經濟技術開發區一帶，屬下嘅中學同小學部都畀咗黃埔區教育局負責睇實。
金絲雀，屬燕雀科絲雀屬，毛分咗黃色、白色同紅色三種顏色，翼有20－23厘米長，身長大約12.5厘米，體重15－20克，色彩鮮艷，鳴囀時間長而不間斷，係400年嚟人工選育嘅結果，屬於鳴禽，依家已經成為家養寵物之一。
金絲雀原產亞速爾群島、馬德拉島，喺加那利群島都有。當時葡萄牙人捕捉好多金絲雀轉售歐洲各國，由於佢唱功了得，好適合藝術家飼養，英國、法國、德意志同尼德蘭都對佢趨之若鶩。歐洲繁殖場好快取代咗西班牙人嘅地位，發展到依家已經有超過30個唔同羽色同外型嘅新品種。
家團需要留意揀樓通知信嘅時間安排。青葱實用面積每平方米平均售價係一萬九千九百九十蚊左右，青葱大廈鄰近鴨涌馬路，由兩座樓高三十七同廿七層樓宇組成，加埋一共提供五百個經濟房屋單位，分別係兩房一廳單位有三百個，三房一廳單位有二百個。
房屋局主要根據經濟房屋家團嘅購買力，樓宇嘅座落地點、建成年份，單位響樓宇總體結構入面嘅面向同位置、面積同類型之類相關計價因素而訂定經濟房屋嘅單位售價。以現時社會房屋兩人家團收入上限一萬一千八百四十蚊嘅三十個百分比作為供款負擔計算，以買入一個四十平方米嘅實用面積單位、廿年供款期同五個百分比嘅供款利率，咁樣嚟計出可負擔嘅樓價係七十六萬八千八百八十三蚊，每平方米實用面積係一萬九千二百二十二蚊，按地區系數一點零四調整之後，青葱大廈嘅實用面積每平方米平均售價係一萬九千九百九十蚊，以實用比率七十二點七九嗰百分比計算，相當於建築面積每平方呎係一千三百五十一蚊左右。
由於取得人響購買經濟房屋嗰時，可以享有對應市場樓宇價格一定折讓嘅補貼比率，青葱大廈嘅補貼比率同其他經濟房屋嘅計算方式一樣，由房屋局透過聘請三間專業物業估值公司對出售項目進行估價，再經房屋局綜合評定呢嗰項目嘅市場價格，根據審慎保守嘅原則，結合外圍環境例如鄰近地區經濟變化、經濟增長預測，以及本地同鄰近地區採取穩定樓價嘅系列措施之類因素，青葱大廈得出補貼比率係五十一點一嗰百分比。
呢種計算方法，既有科學理性嘅分析，亦包含對未來經濟環境變化嘅預測，數據符合社會實況。響不可轉讓期屆滿，取得人向房屋局畀咗補價之後，先可以將單位自由轉讓。補價計算係響轉售單位嗰陣，以財政局做徵收不動產轉移印花稅而評定嘅有關單位價格，同埋取得人買入單位嗰陣受惠政府嘅補貼比率做計算。
開放時間係星期一到日朝早十點至晚黑六點。參觀者一定要係家團成員。房屋局於2012年9月11號開始，按次序安排家團代表去房屋局選購單位，家團需耍留意揀樓通知信入面嘅時間安排。響預約揀樓日同時間，家團代表要帶埋揀樓通知信，同埋所有家團成員嘅身份證正本，到房屋局揀樓同辦理相關手續。
選定經濟房屋單位之後，等房屋局通知，家團代表須要簽一份買賣預約合同，預配程序唔使畀錢住。響經濟房屋使用准照發出之後，房屋局將會透過公函通知預約買受人畀錢方法。如果唔使按揭貸款嚟畀錢，預約買受人同埋其他立約人應該響公函指定嘅期限入面聯絡房屋局，方便約定畀錢日期同時間。
如果需要按揭貸款嚟畀錢，預約買受人同埋其他立約人，應該響公函指定期限入面前往銀行申請按揭貸款，重要響房屋局接到銀行通知批准按揭貸款之後，先透過公函約定預約買受人同埋其他立約人畀錢嘅日期及時間，到時只須以銀行本票嚟畀首期，剩底就由銀行直接畀房屋局。
房屋局話，隨著當局職能擴展，所以響青蔥大廈四樓設新辦公室，同時為咗集中管理分散各區嘅辦公地點，計劃重建青洲辦公大樓，但係因為青蔥大廈四樓原設計唔能夠滿足青洲辦公大樓重建期間嘅臨時辦公安排，決定將青蔥大廈地面層所有商鋪改做房屋局接待同個別部門辦公來用。
2015年2月11號，房屋局巡查發現有經屋單位做唔合理用途嘅青葱大廈，有記者發現目前一個兩房一廳的T2單位，月租起跳價係六千蚊，高層同座向唔錯嘅單位，高達八千到一萬蚊，一樣非常搶手。重有人將單位劏成多個床位，改裝做非法旅館，利潤較成間出租重要賺得多，重時唔時都見到拖篋嘅人出入。
2016年9月21號，司警局接獲一個青葱大廈住戶電郵，反映響青葱大廈第二座十五樓防火層入面擺咗大量雜物，由於大廈接近鴨涌河，所以擔心有非法入境者匿埋響到，希望司警局關注同提供協助。房屋局話，知道消息之後，20號即刻派人到現場巡查，未有響第一座同第二座十五樓嘅避火層發現有關情況。
2016年9月23號房屋局再次派人到青葱大廈巡查時發現管理公司有違規情況，五樓平台一間活動室同一間閱覽室被人堆滿雜物，房屋局隨即讉責管理公司，勒令管理公司儘快清理雜物，還原空間，管理公司現正清理兩個空間嘅雜物。
就此，房屋局要求管理公司及早提交詳細報告，重會跟進有關違規處罰。房屋局話一直按照第41/95/M號法令賦予嘅監察權，跟進經濟房屋嘅樓宇管理工作，如果住戶對管理公司服務有任何意見，可以直接同管理公司又或者房屋局反映，房屋局將會要求管理公司作出改善。
混亂入面四個人倉惶逃走兼嗌救命，之後隔離屋一個男人衝入屋用木棍閂氣閥，再用被將火救熄。爆炸之後，大廈幾十個住戶需要疏散，警方同消防接報迅即趕到現場，證實火勢熄滅，發現兩個男女傷者坐響樓梯間，經過初步包紮，立即送去醫院深切治療部救治，兩個人臉同手都多處燒傷。
消防之後響爆炸單位調查，石油氣公司派員到場檢查喉管，廚房有被燒嘅痕跡，走廊留咗一隻相信係傷者嘅拖鞋。消防經初步調查，證實煮食爐具漏氣搶火導致爆炸。事件真正原因待有關方面進一步調查。出事單位另個兩個住戶就嚇餐死。
有住戶話大廈2013年8月開始用中央石油氣，石油氣公司亦響大廈張貼通告。事發一個幾鐘之後大廈先解封，住戶陸續上樓。有住戶話，事發嗰陣響廳到，突然聽到樓上傳出巨響，全屋震動，冇耐從窗到見到樓上有雜物跌落嚟，之後先知道發生爆炸，即刻疏散到街到。
而房屋局代局長郭惠嫻出席澳門論壇之後，被問到今次爆炸事件時話，青葱大廈屬於新入伙公屋，對事件感到突然。消防局同相關單位重調查緊，起因同歸責問題要等掌握進一步消息之後再向外界公佈。佢對受影響居民同家人表示慰問，房屋局已經即時派員向相關單位了解情況提供協助，及時跟進。
公屋同私樓一樣，驗收前會做燃氣檢測，完全符合標準之後先會發入伙紙。房屋局提醒經屋住戶應注意煮食同熱水爐具嘅安裝同使用安全守則標準，呼籲必須請合資格師傅安裝同測試，同時定期請專業嘅燃氣供應商對屋企燃氣喉等設備做檢查同定期保養，避免意外事件發生。
2015年11月12號晏晝三點半，治安警接報青葱大廈第二座五樓平台發現一個懷疑由高處跌落嘅男人，派出警員同知會消防到場。消防救護員將男子送院搶救，最終傷重死亡。司警接手調查案件話死者姓劉，男性，三十一歲，澳門居民。
根據調查，死者住響大廈高層單位。懷疑死者係由所住單位跌樓死亡，現場冇發現遺書。司警接觸死者屋企人，得知死者精神狀況唔好，死前亦服藥自殺，好彩被屋企人及時發現制止。經司警初步對屍體檢查，除咗由高處跌落所造成嘅傷痕之外，就冇發現其他可疑又或者可能由刑事引致嘅傷痕。
以西結係一個有堅定信心同豐富想像力嘅人。佢好多深遠嘅見解都藉異象表達，佢嘅信息往往由象徵性嘅行動顯示出來。以西結重視內心同靈性上嘅更新，強調每個人應該對自己嘅罪負責，同時宣佈佢對復興國家抱嘅希望。佢肩負祭司同先知嘅雙重職務，所以特別關心聖殿同聖潔嘅事。
曾智雄喺1980年代初跟住佢老竇喺中國內地做嘢，1981年做咗金利來中國內地第一個經理。2002年離開家族嘅金利來集團生意，創辦中國世貿集團，主力於商務服務，喺中國內地經營世貿中心俱樂部業務。中國世貿集團喺美國納斯達克上市。
黃埔村，係舊底廣東番禺縣茭塘司彬社嘅一條村，而家屬廣州市海珠區琶洲街道。條村喺琶洲島東邊，同長洲隔江對望，南邊隔黃埔涌對崙頭洪安圍。黃埔舊名叫鳳浦、凰洲，夾埋就係「凰浦」，收尾變咗叫「黃埔」。北宋經已開村，明清兩代係泊外埠商船嘅港口。
王小洪，漢族，福建福州人，中國共產黨政治人物，副國級領導人。1974年7月參加工作，1982年12月加入中國共產黨。中國人民公安大學公安管理專業畢業，中共中央黨校函授學院經濟學本科學歷。依家係中共中央書記處書記、中共中央政法委員會副書記，中華人民共和國國務委員兼公安部黨委書記、部長、督察長，公安部特勤局黨委書記、局長，總警監警銜。
金晶係中華人民共和國上海人，安徽出世。中國輪椅劍擊隊前隊員，曾經贏過2002年釜山遠南殘運會銀牌同埋世界輪椅運動會第三名。北京奧運會聖火接力傳到去法國巴黎嗰陣，佢係第三棒接力火炬手，有啲支持藏獨嘅抗議者埋佢身去搶火炬，佢因為博晒命攬實支火炬而出名。
不過唔夠一個星期，中國大陸爆發反法同圍堵家樂福浪潮。4月16號，金晶公開話希望網友諗清楚抵制家樂福個呼籲，因為家樂福請咗好多中國人，抵制家樂福嘅話首先受害係呢啲打工嘅中國人，結果佢俾內地網民鬧係漢奸賣國賊。
廣州塔站，之前嗌過赤崗塔站，係3號綫同埋APM嘅轉車站，位置喺海珠區濱江東路同埋閱江西路南邊嘅地底，因附近有廣州塔而改成噉嘅名。但兩邊嘅月台開放時間都唔一樣，其中3號綫喺2005年12月26號開放，而APM喺2010年11月8號開放。
呢個站有2個站廳，其中APM綫喺地下一樓、3號綫喺地下二樓。同動物園站一樣，3號綫嘅地下一樓係出入口去到站廳嘅緩衝層。其中緩衝層係俾個站廳嘅中庭隔開咗。而地下一樓嘅緩衝層同APM綫站廳嘅聯絡通道就喺車站嘅南北兩邊。
廣州塔站係廣州地鐵入面嘅其中一個比較出名嘅車站。呢個站附近冇幾遠就係啲住宅區，重有喺濱江東或赤崗嗰帶住嘅居民都會兜過客村站嘅理由，坐巴士嚟呢個站度坐車。廣州塔嘅地標性建築就喺呢個站附近，所以呢個站嘅人流都係轉車啲人同住喺呢度嘅居民、遊客。
1950年5月1號，巴士及貨車生產業務分裂成Minsei Diesel Industries。1953年日產汽車收購Minsei Diesel Industries股權，Minsei Diesel Industries喺1960年改名Nissan Diesel Motor Co.
江村話嘅韻母格局基本同廣州話一樣。但喺具體字韻上有啲出入。豪韻字喺廣州話高化成ou，但喺江村話繼續保留喺古音狀態，讀aau，比如「好」字，江村話讀haau2。蒸韻字喺廣州話係ing，而喺江村話同ang合流，冇ing呢個韻母，比如蒸讀成zang1，城市讀成sang4 si6。
江村話聲調格局同廣州話一樣，都係九聲六調，但具體調值唔一樣。當中陰聲調部分個調值同廣州話完全一樣，而陽聲調部分，陽平係22，陽去係21，喺聽感上、調值上，啱好同廣州話嘅陽平、陽去對調。喺聲調字音嘅分佈上，江村話濁上歸去嘅現象普遍過廣州話，有好多廣州話讀陽上嘅字，喺江村話讀陽去，而用廣州話聽會覺得佢哋似讀成陽平。
因爲江高鎮曾經貴爲廣州北郊嘅第一埠，係客家人從山區移民珠三角地區嘅中轉站，所以呢度嘅粵語受客家話影響，吸納咗一啲客家話嘅詞彙、發音，比如第一人稱叫「𠊎」唔叫「我」，同客家話一樣，又比如去「玩」，江村話叫去「撩」，亦係客家話借詞。
喺發音上，一啲字詞亦係客家話借詞，比如廣州話講「嗰」，江村話講「介」，比如話「介隻嘢」，就係「嗰隻嘢」。「個」字亦受客家影響，變音做gaai3，如「介個人係咪江村㗎？」，但受廣州影響，亦有將「個」字讀返做go3，現時客家影響同廣州影響並存。